International Legal English Certificate

International Legal English Certificate (ILEC) je medzinárodne uznávaný certifikát vysokej úrovne anglického jazyka pre právnikov. Skúška ILEC je určená pre študentov na úrovni B2 a C1 podľa Spoločného európskeho referenčného rámca pre jazyky. ILEC hodnotí jazykové zručnosti v kontexte práva. Certifikát získaný na základe skúšky na úrovni C1 môže slúžiť aj ako doklad o jazykovej úrovni nevyhnutnej pre prácu v oblasti medzinárodného práva alebo pre štúdium práva na univerzite.

Medzinárodne uznávaná skúška a certifikát 
ILEC je skúška v rámci Cambridge ESOL (skúšky určené pre študentov, ktorých rodným jazykom nie je angličtina) a bola vyvinutá v spolupráci s právnicko-lingvistickou spoločnosťou TransLegal, európskou jednotkou v tejto oblasti. Certifikát uznávajú popredné právnické združenia vrátane Európskeho združenia podnikových právnikov, Európskeho združenia študentov práva, Medzinárodného združenia mladých právnikov a EYBA, združenia mladých právnikov v Európe.

Z čoho sa skladá skúška ILEC 
Skúška ILEC sa skladá zo štyroch testov. Jeden je zameraný na čítanie, druhý na písanie, tretí na počúvanie a štvrtý na hovorenie. Každý z týchto testov je založený na realistických textoch, úlohách a témach, s akými sa uchádzači o certifikát môžu stretnúť v bežnom pracovnom živote. Texty a témy skúšok sú zasadené do kontextu medzinárodného obchodného práva.

Nasledujúci zoznam uvádza oblasti práva, s ktorými sa na skúške ILEC možno stretnúť:
firemné právo
obchodné združenia
zmluvy
predaj tovaru
nehnuteľnosti
dlžník - veriteľ
duševné vlastníctvo
zamestnanie
konkurencia
životné prostredie
 prevoditeľné cenné papiere
 zabezpečené transakcie
 aspekty medzinárodného práva
Skúška ILEC sa venuje aj relevantným aspektom právnej praxe.

Pre koho je určená skúška ILEC 
Skúška ILEC je vhodná pre študentov práva a právnikov, ktorí sa chcú zamestnať v oblasti medzinárodného práva.

Vhodní uchádzači spomedzi študentov práva sú tí, ktorí:
sa chcú zamestnať v oblasti medzinárodného obchodného práva
zamýšľajú študovať právo tam, kde štúdium zahŕňa aj podstatnú časť v anglickom jazyku, či v domovskom štáte alebo v zahraničí,
chcú získať certifikát ako doklad o svojej znalosti anglického jazyka.

Vhodní uchádzači spomedzi právnikov sú tí, ktorí:
hľadajú nové zamestnanie v oblasti medzinárodného obchodného práva,
chcú byť povýšení v rámci svojej vlastnej organizácie,
študujú anglický jazyk ako súčasť programu odbornej prípravy,
chcú získať certifikát ako doklad o svojej znalosti anglického jazyka.

Od uchádzačov o certifikát ILEC sa očakáva, že budú poznať niektoré právne pojmy a terminológiu, ktoré sa bežne používajú v oblasti medzinárodného obchodného práva.

Známkovanie a výsledky 
Výsledky sú hodnotené v piatich stupňoch. Prvé tri najvyššie známky znamenajú úspešné absolvovanie skúšky (najvyššia je C1 Pass with Merit, druhá C1 Pass a tretia B2 Pass) a posledné dve znamenajú neúspešné absolvovanie (Narrow Fail a najnižšia Fail). Celkový výsledok skúšky ILEC je hodnotený na základe celkového počtu bodov, ktoré uchádzač získa vo všetkých štyroch testoch.

Externé odkazy 
 www.ilec.sk 

Angličtina